CELEX: C2005/171/14
Language: el
Date: 2005-07-09 00:00:00
Title: Υπόθεση C-186/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 25 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/8
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 25 Απριλίου 2005
   (Υπόθεση C-186/05)
   (2005/C 171/14)
   Γλώσσα διαδικασίας: η σουηδική
   Η Επιτροπή των Eυρωπαϊκών Kοινοτήτων, εκπροσωπούμενη από τους L. Ström van Lier και S. Pardo Quintillán, με τόπο επιδόσεων στο Λουξεμβούργο, άσκησε στις 25 Απριλίου 2005, ενώπιον του Δικαστηρίου των Ευρωπαϊκών Κοινοτήτων, προσφυγή κατά του Βασιλείου της Σουηδίας.
   Η Επιτροπή ζητεί από το Δικαστήριο:
   
               1)
            
            
               Να αναγνωρίσει ότι το Βασίλειο της Σουηδίας, εμποδίζοντας την ιδιωτική εισαγωγή αλκοολούχων ποτών από ανεξάρτητους xονδρεμπόρους ή επαγγελματίες μεταφορείς, πράγμα το οποίο δεν μπορεί να θεωρηθεί ότι συνάδει με το άρθρο 30 ΕΚ, παρέβη το άρθρο 28 της Συνθήκης περί ιδρύσεως των Ευρωπαϊκών Κοινοτήτων,
            
         
               2)
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή φρονεί ότι το άρθρο 28 ΕΚ δεν επιτρέπει στη Σουηδία να εμποδίζει γενικώς την ιδιωτική εισαγωγή αλκοολούχων ποτών από ανεξάρτητους xονδρεμπόρους ή επαγγελματίες μεταφορείς. Η Επιτροπή φρονεί περαιτέρω ότι το εμπόδιο στο εμπόριο δεν μπορεί να δικαιολογηθεί βάσει του άρθρου 30 ΕΚ για το λόγο της προστασίας της δημόσιας υγείας με αναφορά στην ακόλουθη αιτιολογία 1) περιορισμός του ιδιωτικού κέρδους, 2) περιορισμός της πρόσβασης σε αλκοολούχα ποτά, 3) ανάγκη διατηρήσεως του ελέγχου ως προς τις ηλικίες· εν πάση περιπτώσει το μέτρο δεν είναι ούτε απαραίτητο ούτε αναλογικόσε σχέση με τον δεδομένο σκοπό. Το γεγονός ότι μόνο το μονοπώλιο λιανικού εμπορίου έχει το δικαίωμα να πραγματοποιεί ιδιωτικές εισαγωγές κατόπιν αιτήσεως του πελάτη, θεωρείται από την Επιτροπή εμπόδιο στο εμπόριο, το οποίο πρέπει να εκτιμηθεί βάσει των άρθρων 28 ΕΚ και 30 ΕΚ. Η Σουηδική Κυβέρνηση φρονεί ότι η απαγόρευση των ιδιωτικών εισαγωγών αποτελεί τμήμα της υπάρξεως όσο και του τρόπου λειτουργίας του μονοπωλίου λιανικού εμπορίου και πρέπει να εκτιμηθεί σύμφωνα με το άρθρο 31 ΕΚ και ότι, αυτή καθεαυτή, δεν μπορεί να θεωρηθεί ότι ενέχει διακρίσεις ή ότι μπορεί να αλλοιώσει τον ανταγωνισμό μεταξύ κρατών μελών και, εναλλακτικώς, ότι είναι πρόσφορη και αναλογική.